Ses aangekeer oor inbraak by Ronaldo se huisRonaldo (November 2019) (Foto: Stephen McCarthy/Web Summit via Sportsfile/Wikimedia Commons) Ses mense is in hegtenis geneem in verband met diefstal van €3 miljoen uit die huis van die voormalige Brasiliaanse sokkerspeler Ronaldo. Marco Verratti, sokkerspeler vir Paris Saint-Germain, het in Ronaldo Luís Nazário de Lima (algemeen bloot bekend as Ronaldo) se huis in Ibiza gebly, maar was nie tuis toe die inbrekers Maandag toegeslaan het nie. Hulle het juwele en kontant gebuit. Twee mense is in Denia-hawe in die ooste van Spanje aangekeer en vier word in die suidelike stad Malaga aangehou, het bronne naby aan die ondersoek aan AFP gesê. Geen verdere inligting is verskaf nie. Volgens die Spaanse pers is vier van die ses persone wat in hegtenis geneem is, oorspronklik van Albanië. Een persoon is van Spanje en die ander van Roemenië. Hulle vorm deel van ŉ bende wat in inbrake spesialiseer. Die pers voer aan die Spaanse polisie het reeds beslag gelê op ŉ groot deel van die gesteelde goedere.